Polisie glo warm op spoor van Senzo Miyewa-moordenaarsSenzo Meyiwa Foto: soccerladuma.co.za “Ons ondersoek gaan voort en ons kry oorweldigende bewyse. Ons is warm op hul spoor, maar ons moet ook seker maak dat diegene wat ons in hegtenis neem, die regte verdagtes is,” het genl.maj. Vincent Leshabane, Gautengse kommissaris van speurdienste, gesê. Meyiwa is in Oktober verlede jaar doodgeskiet terwyl hy by sy vriendin, die sanger Kelly Khumalo, gekuier het by haar huis in Vosloorus, oos van Johannesburg. Die polisie het talle verdagtes in hegtenis geneem ná die moord. Minstens 12 mense is in hegtenis geneem, maar later vrygelaat, aangesien hulle nie aan die misdaad verbind kon word nie. Lt.genl. Lesetja Mothiba, provinsiale polisiekommissaris, het gesê die Mejiwa-ondersoek is nie ŉ maklike saak nie. Hy het gesê speurders werk om die beurt om die saak op te los. “Kriminele ondersoeke verskil en hierdie saak is moeilik. Die ondersoekspan reis tussen KwaZulu-Natal en Gauteng en werk hard aan die saak. Ons wil mense verseker dat die speurders hard werk en toegewyd is.” Klik hier vir alle berigte oor die Senzo Meyiwa-saak op Maroela Media.